DA Den Europæiske Unions Tidende L 322/4

RÅDETS FORORDNING (EU) 2015/2265

af 7. december 2015

om åbning og forvaltning af autonome EU-toldkontingenter for visse fiskevarer for perioden 2016-2018

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1) Unionens forsyninger med visse fiskevarer er i øjeblikket afhængige af import fra tredjelande. Unionen er i de seneste 18 år blevet mere afhængig af import for at dække sit forbrug af fiskevarer. For at undgå at skade Unionens produktion af fiskevarer og sikre tilstrækkelige forsyninger til Unionens forarbejdningsindustri bør importafgifterne nedsættes eller suspenderes for et antal fiskevarer inden for toldkontingenter af passende størrelse. For at sikre, at producenterne i Unionen har de samme betingelser, bør der også tages højde for de enkelte fiskevarers følsomhed på EU-markedet.

(2) Rådets forordning (EU) nr. 1220/2012 (1) fastsætter bestemmelser om åbning og forvaltning af autonome EU-toldkontingenter for visse fiskevarer for perioden 2013-2015. Eftersom denne forordnings anvendelsesperiode udløber den 31. december 2015, er det vigtigt, at de relevante bestemmelser heri afspejles i perioden 2016-2018.

(3) Det bør sikres, at alle Unionens importører har lige og kontinuerlig adgang til de toldkontingenter, der er fastsat i denne forordning, og de satser, der er fastsat for toldkontingenterne, bør anvendes uafbrudt ved enhver import af de pågældende fiskevarer til samtlige medlemsstater, indtil toldkontingenterne er opbrugt.

(4) Ved Kommissionens forordning (EØF) nr. 2454/93 (2) fastsættes der en ordning for forvaltning af toldkontingenter i kronologisk rækkefølge efter datoen for antagelsen af angivelserne om overgang til fri omsætning. De toldkontingenter, der åbnes ved nærværende forordning, bør forvaltes af Kommissionen og medlemsstaterne i overensstemmelse med nævnte ordning.

(5) Anvendelsen af den omfattende økonomi- og handelsaftale mellem Den Europæiske Union og Canada vil ændre den tilgængelige præferenceadgang til EU-markedet for rejer af arten Pandalus borealis, som er omfattet af et toldkontingent, der er fastsat i denne forordning. Dette toldkontingent bør derfor tilpasses for at sikre samme niveau af præferentiel forsyning til EU-markedet som før aftalens ikrafttrædelse eller midlertidige anvendelse.

(6) Anvendelsen af tillægsprotokollen til aftalen mellem Det Europæiske Økonomiske Fællesskab og Kongeriget Norge, som blev forhandlet sideløbende med EØS-finansieringsmekanismen for 2014-2021, vil ændre den tilgængelige præferenceadgang til EU-markedet for sild, som er omfattet af to toldkontingenter, der er fastsat i denne forordning. De pågældende toldkontingenter bør derfor tilpasses for at sikre samme niveau af præferentiel forsyning til EU-markedet som før tillægsprotokollens ikrafttræden eller midlertidige anvendelse.

(7) Det er vigtigt at give fiskeforarbejdningsindustrien sikkerhed for forsyningen af fiskeråvarer og dermed muliggøre fortsat vækst og investering og, som det vigtigste, at gøre det muligt for den at tilpasse sig erstatningen af suspensioner med kontingenter, uden forsyningsafbrydelser. Det er derfor hensigtsmæssigt for visse fiskevarer, som suspensionerne har fundet anvendelse på, at indføre en ordning, hvorved der under visse betingelser sker en automatisk forøgelse af de gældende toldkontingenter.

(8) For at sikre en effektiv fælles forvaltning af toldkontingenterne bør medlemsstaterne kunne trække de nødvendige mængder på kontingentmængderne, der svarer til deres faktiske import. Da denne forvaltningsmetode kræver et snævert samarbejde mellem medlemsstaterne og Kommissionen, bør Kommissionen kunne følge udnyttelsesgraden af de samlede toldkontingenter og holde medlemsstaterne underrettet herom —

VEDTAGET DENNE FORORDNING:

Artikel 1

Importafgift på de varer, som er anført i bilaget, nedsættes eller suspenderes inden for toldkontingenterne til det niveau, i de perioder og op til de beløb, som er fastsat deri.

Artikel 2

De toldkontingenter, der er omhandlet i denne forordnings artikel 1, forvaltes i overensstemmelse med artikel 308a, 308b og 308c, stk. 1, i forordning (EØF) nr. 2454/93.

Artikel 3

1. Toldkontingentet med løbenummer 09.2794 for rejer af arten Pandalus borealis og Pandalus montagui, kogte og pillede, bestemt til forarbejdning, der i bilaget til denne forordning er fastsat til 30 000 ton pr. år, reduceres automatisk til 7 000 ton pr. år fra 1. januar i året efter det år, hvor den omfattende økonomi- og handelsaftale mellem EU og Canada træder i kraft eller anvendes midlertidig, afhængigt af hvad der indtræffer først.

2. Toldkontingentet med løbenummer 09.2788 for sild af vægt pr. stk. over 100 g, eller sildelapper af vægt pr. stk. over 80 g bestemt til forarbejdning, der i bilaget til denne forordning er fastsat til 17 500 ton pr. år, reduceres automatisk til 12 000 ton pr. år to måneder efter, at tillægsprotokollen til aftalen mellem Det Europæiske Økonomiske Fællesskab og Kongeriget Norge, som blev forhandlet sideløbende med EØS-finansieringsmekanismen for 2014-2021, træder i kraft eller anvendes midlertidigt, afhængigt af hvad der indtræffer først. Nedsættelse finder imidlertid ikke automatisk anvendelse i tilfælde, hvor den mængde, der er til rådighed på opgørelsen for dette toldkontingent på det pågældende tidspunkt, er mindre end eller lig med 12 000 ton.

3. Toldkontingentet med løbenummer 09.2792 for sild tilberedt med krydderier og/eller eddike, i saltlage, i tønder af drænet nettovægt på 70 kg og derover, bestemt til forarbejdning, der i bilaget til denne forordning er fastsat til 15 000 ton pr. år, reduceres automatisk til 7 500 ton pr. år to måneder efter, at tillægsprotokollen til aftalen mellem Det Europæiske Økonomiske Fællesskab og Kongeriget Norge, som blev forhandlet sideløbende med EØS-finansieringsmekanismen for 2014-2021, træder i kraft eller anvendes midlertidigt, afhængigt af hvad der indtræffer først. Nedsættelse finder imidlertid ikke automatisk anvendelse i tilfælde, hvor den mængde, der er til rådighed på opgørelsen for dette toldkontingent på det pågældende tidspunkt, er mindre end eller lig med 7 500 ton.

4. Kommissionen underretter hurtigst muligt medlemsstaterne om, at betingelserne i stk. 1-3 er opfyldt, og offentliggør oplysninger om det gældende nye toldkontingent i C-udgaven af Den Europæiske Unions Tidende.

Artikel 4

1. Kommissionen undersøger uden unødigt ophold, hvorvidt 80 % af det årlige toldkontingent for en fiskevare, som denne artikel finder anvendelse på i henhold til bilaget, er opbrugt per den 30. september i det pågældende kalenderår. Er dette tilfældet anses det årlige toldkontingent fastsat i bilaget automatisk for øget med 20 %. Det øgede årlige toldkontingent skal være det gældende toldkontingent for denne fiskevare i det pågældende kalenderår.

2. Anmoder mindst én medlemsstat herom og med forbehold af stk. 1, undersøger Kommissionen hvorvidt 80 % af det årlige toldkontingent for en fiskevare, som denne artikel finder anvendelse på i henhold til bilaget, er opbrugt før den 30. september i det pågældende kalenderår. Hvis dette er tilfældet, finder stk. 1 anvendelse.

3. Kommissionen underretter hurtigst muligt medlemsstaterne om, at betingelserne i stk. 1 eller 2 er opfyldt, og offentliggør oplysninger om det gældende nye toldkontingent i C-udgaven af Den Europæiske Unions Tidende.

4. Et toldkontingent, der er forøget i henhold til stk. 1, kan ikke forøges yderligere i det pågældende kalenderår.

Artikel 5

Kommissionen og medlemsstaternes toldmyndigheder arbejder tæt sammen for at sikre en korrekt forvaltning af og kontrol med anvendelsen af denne forordning.

Artikel 6

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2016 til den 31. december 2018.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. december 2015. På Rådets vegne C. CAHEN Formand

(1) Rådets forordning (EU) nr. 1220/2012 af 3. december 2012 om handelsrelaterede foranstaltninger til sikring af forsyningen af Unionens forarbejdningsvirksomheder med visse fiskevarer for perioden 2013-2015 og om ændring af forordning (EF) nr. 104/2000 og forordning (EU) nr. 1344/2011 (EUT L 349 af 19.12.2012, s. 4).

(2) Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).